b'\n_START_ARTICLE_\nFranc Malava\xc5\xa1i\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nMalava\xc5\xa1i\xc4\x8d je na univerzi v Gradcu vpisal pravo. po dveh letih \xc5\xa1tudija (1840 do 1842) prava, pa je od 1845 na ljubljanskem liceju nadaljeval s \xc5\xa1tudijem kirurgije in 1850 dobil diplomo iz ranocelni\xc5\xa1tva._NEWLINE_\xc5\xbde med \xc5\xa1tudijem je bil prevajalec. Najprej je bil od leta 1843 do 1845 prevajal pri Novicah, od 1847 dalje pa pri kranjskem de\xc5\xbeelnem glavarstvu. Kratek \xc4\x8das (leta 1849) je izdajal in urejal \xc4\x8dasopis Pravi Slovenec, ki je bil prvi poskus slovenskega dru\xc5\xbeinskega lista s slikovnim gradivom. Kot publicist je deloval v narodnopreporodnem duhu. Pisal je v nem\xc5\xa1kem in slovenskem jeziku.\n_START_SECTION_\nLiterarno delo\n_START_PARAGRAPH_\nMalava\xc5\xa1i\xc4\x8d je pisal ve\xc4\x8dinoma prigodne pesmi, ki so bile pogosto pod Pre\xc5\xa1ernovim vplivom. Sprva je pisal pesmi napisane v nem\xc5\xa1kem jeziku od 1840 dalje pa tudi v sloven\xc5\xa1\xc4\x8dini. Med drugim jih je objavljal v listih Illyrisches Blatt (od 1838) in Novicah (od 1843). V literarnem pregledu Slovenische Literaturzust\xc3\xa4nde w\xc3\xa4hrend des letztverflossenen Jahrzehends 1830-1839 je pozitivno ocenil Pre\xc5\xa1erna in Krajnsko \xc4\x8dbelico, kot sodelavec Novic pa je 1847 v njih nekriti\xc4\x8dno povzdigoval Koseskega pred Pre\xc5\xa1ernom. Malava\xc5\xa1i\xc4\x8deva kritika v Novicah je Pre\xc5\xa1ernove pesmi sicer hvalila, hkrati pa povzdigovala Koseskega. Malava\xc5\xa1i\xc4\x8d je videl v Pre\xc5\xa1ernu samo ljubezenskega pesnika, ki vrh tega uporablja za pesni\xc5\xa1ko izrazilo gorenjski govor, v Koseskem pa resnega in veli\xc4\x8dastnega pesnika, ki poje o vzvi\xc5\xa1enih predmetih._NEWLINE_Malava\xc5\xa1i\xc4\x8d je napisal zgodovinsko povest Erazem iz jame (1845) in objavil razli\xc4\x8dne prevode iz nem\xc5\xa1ke pripovedne proze in dramatike. V sloven\xc5\xa1\xc4\x8dino je leta 1853, eno leto po izidu izvirnika, prevedel tudi ameri\xc5\xa1ki protisu\xc5\xbeenjski roman Ko\xc4\x8da strica Toma.'